Sigríður Þóra Valgeirsdóttir

Sigríður Þóra Valgeirsdóttir (f. 15. nóvember 1919 – dáin í Reykjavík 3. september 2011) var doktor í menntasálfræði, prófessor við Kennaraháskóla Íslands, ein af brautryðjendum körfuknattleiks á Íslandi og stofnandi Þjóðdansafélags Reykjavíkur.

Ferill
Sigríður stundaði nám við íþróttakennaraskóla Björns Jakobssonar og var í kjölfarið boðinn styrkur til frekara náms frá Jónasi frá Hriflu. Hún fór utan árið 1943 og vorið 1947 lauk hún BA- og MA-prófi í heilsu-, íþrótta- og tómstundafræðum frá Berkeley-háskóla í Kaliforníu. Í maí 1947 réðst hún til starfa sem kennari við Íþróttaskólann á Laugarvatni þar sem hún kenndi meðal annars körfuknattleik, sem hún hafði sjálf kynnst við nám sitt í Bandaríkjunum. Meðal nemenda hennar voru Hrefna Ingimarsdóttir, sem þjálfaði meistaraflokk kvenna hjá ÍR á árunum 1950 til 1959. Hún tók einnig saman fyrstu reglurnar í körfuknattleik á Íslandi, en það voru bráðabirgðareglur um körfuknattleik kvenna sem gefnar voru út 1949 á vegum Fræðslunefndar ÍSÍ, ásamt því að veita forstöðu fyrsta dómaranámskeiðinu sem haldið var á Íslandi.

Eftir heimkomuna starfaði Sigríður við Kennaraskólann og varð síðar prófessor við Kennaraháskólann. Árið 1974 lauk hún doktorsprófi í menntasálfræði við New York-háskóla í Buffalo. Árið 1981 varð hún forstöðumaður Rannsóknastofnunar uppeldis- og menntamála og stóð að fyrstu alþjóðlegu læsiskönnuninni (undanfara PISA-kannananna) sem gerð var á Íslandi árið 1990 og kynnt árið 1992. Árið 1990 hlaut hún fálkaorðuna fyrir störf að menntamálum.

Sigríður átti frumkvæði að stofnun Þjóðdansafélags Reykjavíkur árið 1951 og stóð fyrir söfnun upplýsinga um íslenska þjóðdansa ásamt Mínervu Jónsdóttur. Þær gáfu út leiðbeiningabækur þar sem dönsum var lýst og síðan bókina Gömlu dansarnir í tvær aldir 1994.

 Andlát 
Sigríður lést á heimili sínu 3. september 2011, 91 árs að aldri.

Heimildir

Flokkur:Íslenskir körfuknattleiksþjálfarar

Flokkur:Íslenskir sálfræðingar
Flokkur:Íslenskar konur